钦定古今图书集成/明伦汇编/官常典/第485卷 > 杨忠
## 钦定古今图书集成/明伦汇编/官常典/第485卷 > 杨忠

按《周书》本传，“忠，弘农华阴人也，小名奴奴。高祖元寿，
魏初为武川镇司马，因家于神武树颓焉。祖烈，龙骧
将军、太原郡守。父祯，以军功除建远将军。属魏末丧
乱，避地中山，结义徒以讨鲜于修礼，遂死之。保定中，
以忠勋追赠柱国大将军、少保、兴城郡公。忠美髭髯身长七尺八寸，状貌瓌伟，武艺绝伦，识量沉深，有将”
帅之略。年十八，客游泰山。会梁兵攻郡，陷之，遂被执
至江左。在梁五年。从北海王颢入洛，除直阁将军。颢
败，尔朱度律召为帐下统军。及尔朱兆以轻骑自并
州入洛阳，忠时预焉。赐爵昌县伯，拜都督，又别封小
黄县伯。从独孤信破梁下溠戍，平南阳，并有功。及齐
神武举兵内侮，忠时随信在洛，遂从魏孝武西迁，进
爵为侯。仍从平潼关，破回洛城。除安西将军、银青光
禄大夫。东魏荆州刺史辛纂据穰城，忠从独孤信讨
之。纂战败退走。信令忠与都督康洛儿、元长生为前
驱，驰至其城，叱门者曰：“今大军已至，城中有应，尔等
求活，何不避走！”门者尽散。忠与洛儿、长生乘城而入，
弯弓大呼。纂兵卫百馀人，莫之敢御，斩纂以徇，城中
慑服。居半岁，以东魏之逼，与信奔梁。梁武帝深奇之，
以为大德主帅关外侯。大统三年，与信俱归阙，太祖
召居帐下。尝从太祖狩于龙门，忠独当一猛兽，左挟
其腰，右拔其舌，太祖壮之。北台谓猛兽为“揜于”，因以
字之。从擒窦泰，破沙苑，迁征西将军、金紫光禄大夫，
进爵襄城县公。河桥之役，忠与壮士五人力战守桥，
敌人遂不敢进。以功除左光禄大夫、云州刺史，兼大
都督。又与李远破黑水稽胡，并与怡峰解玉壁围。转
洛州刺史。《邙山》之战，先登陷阵。除大都督，进车骑大
将军、仪同三司、散骑常侍。追封母盖氏为北海郡君。
寻除都督朔燕显蔚四州诸军事、朔州刺史，加侍中、
骠骑大将军、开府仪同三司。及东魏围颍川，蛮帅日
柱清据险为乱，忠率兵讨平之。时侯景渡江，梁武丧
败，其西义阳郡守马伯符以下溠城降。朝廷因之，将
经略汉、沔，乃授忠都督三荆二襄二广南雍平信随
江二郢浙十五州诸军事，镇穰城，以伯符为乡导。攻
梁齐兴郡及昌州，皆克之。梁雍州刺史岳阳王萧察，
虽称藩附，而尚有贰心。忠自樊城观兵于汉滨，易旗
递进，实骑二千。察登楼望之，以为三万也，惧而服焉。
梁司州刺史柳仲礼留其长史马岫守安陆，自率兵
骑一万寇襄阳。初，梁竟陵郡守孙暠以其郡来附，太
祖命大都督苻贵往镇之。及仲礼至，暠乃执贵以降。
仲礼又进遣其将王叔孙与暠同守。太祖怒，乃令忠
帅众南伐，攻梁随郡，克之，获其守将桓和。所过城戍，
望风请服。忠乃进围安陆。仲礼闻随郡陷，恐安陆不
守，遂驰归赴援。诸将恐仲礼至则安陆难下，请急攻
之。忠曰：“攻守势殊，未可卒拔。若引日劳师，表里受敌，
非计也。南人多习水军，不闲野战，仲礼回师在近路，
吾出其不意，以奇兵袭之，彼怠我奋，一举必克，则安
陆不攻自拔，诸城可传檄而定也。”于是选骑二千，衔
枚夜进，遇仲礼于淙头。忠亲自陷阵，擒仲礼，悉俘其
众。马岫以安陆降，王叔孙斩孙暠，以竟陵降，皆如忠
所策。梁元帝遣使送子方略为质，并送载书请魏以
石城为限，梁以安陆为界。乃旋师，进爵陈留郡公。十
七年，梁元帝逼其兄邵陵王纶。纶北度，与其前西陵
郡守羊思达要随陆士豪、段珍宝、夏侯珍洽合谋送
质于齐，欲来寇掠。汝南城主李素，纶故吏也，开门纳
焉。梁元帝密报太祖，太祖乃遣忠督众讨之。诘旦，陵
城日昃而克。擒萧纶，数其罪而杀之。并获其安乐侯
昉，亦杀之。初，忠之擒柳仲礼，遇之甚厚。仲礼至京师，
乃谮忠于太祖，言其在军大取金宝珍玩等。太祖欲
覆按之，惜其功高，乃出忠。忠忿恚，悔不杀仲礼，故至
此获纶等，并加戳焉。忠间岁再举，尽定汉东之地。宽
以御众，甚得新附之心。魏恭帝初，赐姓《普六如》氏，行
同州事。及于谨伐江陵，忠为前军，屯江津，遏其走路。
梁人束刃于象鼻以战，忠射之，二象反走。及江陵平，
朝廷立萧察为梁王，令忠镇穰城，以为犄角之势。别
讨沔曲诸蛮，皆克之。孝闵帝践阼，入为小宗伯。齐人
寇东境，忠出镇蒲坂。及司马消难请降，忠与柱国达
奚武援之。于是共率骑士五千人，兼马一匹，从间道
驰入齐境五百里。前后遣三使报消难，而皆不反命，
去豫州三十里，武疑有变，欲还。忠曰：“有进死，无退生！”
独以千骑夜趋城下，四面峭绝，徒闻击柝之声。武亲
来，麾数百骑以西。忠勒馀骑不动，候门开而入，乃驰
遣召武。时齐镇城伏敬远勒甲士二千人据东陴，举
烽严警，武惮之，不欲保城，乃多取财帛，以消难及其
属先归。忠以三千骑为殿，到洛南，皆解鞍而卧。齐众
来追，至于洛北。忠谓将士曰：“但饱食，今在死地，贼必
不敢渡水当吾锋。”齐兵阳若渡水，忠驰将击之，齐兵
不敢逼，遂徐引而还。武叹曰：“达奚武自是天下健儿，
今日服矣。”进位柱国大将军。武成元年，进封隋国公，
邑万户，别食竟陵县一千户，收其租赋。寻治御正中
大夫。保定二年，迁大司空。时朝议将与突厥伐齐，公
卿咸曰：“齐氏地半天下，国富兵彊，若从漠北入并州，
极为险阻。且大将斛律明月未易可当。今欲探其巢
窟，非十万不可。”忠独曰：“师克在和不在众，万骑足矣。
明月竖子亦何能为！”三年，乃以忠为元帅，大将军杨
纂、李穆、王杰、尔朱敏及开府元寿、田弘、慕“容延等十馀人皆隶焉。”又令达奚武帅步骑三万，自南道而进，
期会晋阳。忠乃留敏据什贲，游兵河上。忠出武川，过
故宅，祭先人，飨将士，席卷二十馀镇。齐人守陉岭之
隘，忠纵奇兵奋击，大破之。又留杨纂屯灵丘为后拒。
突厥木汗可汗、控也头可汗、步虽可汗等以十万骑
来会。四年正月朔，攻晋阳。是时大雪数旬，风寒惨烈，
齐人乃悉其精锐，鼓噪而出。突厥震骇，引上西山，不
肯战，众皆失色。忠令其众曰：“事势在天，无以众寡为
意。”乃率七百人步战，死者十四五。以武后期不至，乃
班师。齐人亦不敢逼。突厥于是纵兵大掠，自晋阳至
栾城七百馀里，人畜无孑遗，俘斩甚众。高祖遣使迎
劳忠于夏州。及至京师，厚加宴赐。高祖将以忠为太
傅，晋公护以其不附己，难之，乃拜总管泾幽、灵、云盐
显六州诸军事、泾州刺史。是岁，大军又东伐，晋公护
出洛阳，令忠出沃野以应接突厥。时军粮既少，诸将
忧之，而计无所出。忠曰：“当权以济事耳。”乃招诱稽胡
诸首领，咸令在坐，使王杰盛军容鸣鼓而至。忠阳怪
而问之，杰曰：“大冢宰已平洛阳，天子闻银、夏之间生
胡扰动，故使杰就公讨之。”又令突厥使者驰至而告
曰：“可汗更入并州，留兵马十馀万在长城下，故遣问
公。若有稽胡不服，欲来共公破之。”坐者皆惧，忠慰喻
而遣之。于是诸胡相率归命，馈输填积。属晋公护先
退，忠亦罢兵还镇。又以政绩可称，诏赐钱三十万、布
五百疋、谷二千斛。天和三年，以疾还京，高祖及晋公
护屡临视焉。寻薨，年六十二。赠太保、同朔等十三州
诸军事、同州刺史，本官如故。谥曰桓。子坚嗣。